Samsung anklages for at fuske med fotos på S23 Ultra

Når du tager billeder af Månen, er det ikke et “rigtigt” billede. Samsung anklages for at fuske med billeder på Galaxy S23 Ultra. Nærmere bestemt den “Space Zoom” funktion, der kan levere gode billeder af Månen. Lidt for gode, viser det sig.

En Reddit-bruger har nemlig undersøgt sagen og det viser sig, at Samsung benytter rigeligt med kunstig intelligens, når kameraet skal levere billeder af Månen. Faktisk i en grad, så The Verge kalder billederne for falske.

Testen af Samsungs telefoner er udført af Reddit-bruger u/ibreakphotos. Han skabte et bevidst sløret foto af månen, viste det på en computerskærm og fotograferede derefter dette billede ved hjælp af en Samsung S23 Ultra.

Som det ses herunder, viste det slørede billede på skærmen overhovedet ingen detaljer, men det endelige billede viste et sprødt og klart “fotografi” af månen. S23 Ultra tilføjede detaljer, der simpelthen ikke var til stede. Der var ingen opskalering af slørede pixels og ingen hentning af tilsyneladende mistede data. “Der var bare en ny måne – en falsk,” skriver The Verge.

Fotos: u/ibreakphotos / Reddit.

En væsentlig mere detaljeret gennemgang af testprocessen kan læses på Reddit.

Space Zoom-funktionen med 100x zoom blev introduceret med Galaxy S20 Ultra i 2020. Samsung er i de mellemliggende år blevet beskyldt for at “kopiere” et bedre billede af Månen ind, når brugeren tog et billede. Men så simpelt er det altså ikke.

Falsk eller ej?

Samsung siger selv, at billedernes skarphed og detaljer optimeres af kunstig intelligens. Men som Reddit-testen viser, forbedrer Samsung ikke bare skarpheden af slørede detaljer – de skaber detaljerne.

Læs også: Galaxy S23 Ultra skuffer i kameratest.

Er det reelt, når Samsung anklages for at fuske? Eller handler det om, at vi skal ændre vores syn på, hvad et billede i virkeligheden er? Det spørgsmål stiller den berømte YouTube Marques Brownlee i en video, som han har lavet om “Moon Gate”.

Samsung anklages for at fuske med fotos på S23 Ultra